Venter valgskred for ANC i Sør-Afrika
- Resultatet kommer til å bli veldig godt, sa en seierssikker president Jacob Zuma da han avga sin stemme i et valglokale på hjemstedet Nkandla onsdag. Ifølge meningsmålingene vinner ANC valget med om lag 63 prosent av stemmene. Zuma ligger dermed an til en ny femårsperiode som president siden det er nasjonalforsamlingen som velger presidenten. Om det skulle bli resultatet, er det en likevel en nedgang på rundt tre prosentpoeng fra 2009. For mange sørafrikanere er skuffet over at ANC ikke klarer å ordne opp i problemene med høy arbeidsledighet og korrupsjon. Opposisjonspartiet Den demokratiske alliansen (DA) er ventet å gjøre det godt i urbane strøk og har fått over 20 prosent på meningsmålingene. Høy valgdeltakelse Ifølge valgmyndighetene er det «ekstremt stort oppmøte», og det var i mange byer lange køer ved valglokalene. Flere steder måtte velgere vente over to timer for å avgi sin stemme. Avviklingen av valget gikk stort sett rolig for seg. Men noen steder ble valglokalene åpnet flere timer forsinket, og aktivister fra partiet Økonomiske frihetsforkjempere (EFF), som tilhører ytterste venstrefløy, beskylder ANC for å ha brutt valgloven. Kritikk De sørafrikanske myndighetene har fått mye kritikk, blant annet fordi store deler av befolkningen fortsatt er uten grunnleggende tjenester som vann og strøm. Regjeringsmedlemmer er også anklaget for å være mer opptatt av egen vinning enn å tjene offentligheten. Også Zuma selv har fått mye kritikk etter avsløringene om at han har brukt over 118 millioner kroner av skattebetalernes penger til å pusse opp sin allerede overdådige residens. Selv avviser han anklagene om korrupsjon og sier oppgraderingen var nødvendig av sikkerhetsmessige årsaker. Siste «apartheidvalg» ANC har under valgkampen forsøkt å spille på tidligere storhet og sorgen over bortgangen til partiets grunnlegger og landsfader Nelson Mandela, som døde i desember. «Still opp for Madiba, stem ANC!», står det på noen av valgplakatene, med henvisning til Mandelas klannavn. Men mange kommentatorer sier dette valget blir det siste som blir dominert av arven etter apartheid. Rundt en firedel av arbeidsstokken er uten jobb, og en måling gjort for BBC viser at dette sammen med utdanning er de viktigste spørsmålene for unge velgere. Valget på ny nasjonalforsamling er det femte siden apartheidregimet falt for 20 år siden, og opp mot 25 millioner sørafrikanerne vil trolig delta. Det endelige valgresultatet kommer fredag.
Regjeringspartiet ANC ligger an til å vinne valget i Sør-Afrika med god margin, til tross for at oppslutningen om partiet synker.